માણસનું મન રંગાય પછી પાણી કે રેઇન ડાન્સની ક્યાં જરૂર છે? મનને રંગનાર રંગો લાગણીના હોય છે. લાગણીને સાચી દિશા આપે છે વાસ્તુની ઉર્જા. આજે આપણે જે મકાન નો અભ્યાસ કરીએ છે તે વિનોદભાઈનું મકાન છે. ચોરસ પ્લોટમાં વાંકુચૂકું મકાન છે જેમાં ઈશાનમાં માર્જિન વધારે છે તો પશ્ચિમમાં કોમન દીવાલ છે. નૈઋત્ય અને વાયવ્યમાં એકસ્ટ્રા બાંધકામ છે તો પૂર્વ પછીનો અગ્નિનો ભાગ બહાર છે. આ જગ્યાએ રહેવાવાળા લોકો લાગણી પ્રધાન હોય. તેમને નાની નાની વાતમાં અથડામણો થતી હોય, માઠું પણ વધારે લાગે અને પડવા આખડવાનું પણ થાય. સંબંધોમાં સ્થિરતા ઓછી રહે અને હાડકાની તકલીફ પણ રહે. માનસન્માન પણ સરખા ન મળે અને નારીને શારીરિક માનસિક તકલીફ રહે. પ્લોટની એન્ટ્રી ઉત્તર મધ્યની છે જે સારી ગણાય, પરંતુ તેના કારણે એક લાઈનમાં ત્રણ દરવાજા આવે છે, જે નકારાત્મક હોવાથી એન્ટ્રીની પુરી અસર ન મળે. ઘરમાં જવા માટે બે દરવાજા છે. ઉત્તર તરફનો દરવાજો સારો છે, પરંતુ પૂર્વ તરફ ખૂલતો દરવાજો યોગ્ય નથી. વળી ઉત્તરનો દરવાજો બેડરૂમમાં ખુલે છે, જ્યાં ખરેખર લિવિંગ રૂમ હોવો જોઈએ. લિવિંગ રૂમ વાયવ્યમાં છે અને બેઠક વ્યવસ્થા અગ્નિમુખી છે. જેના કારણે ઘરમાં એક બીજા સાથેની આત્મીયતા ઓછી રહે. ઘરમાં કોઈનો સ્વભાવ અન્યનો દોષ જોવાવાળો બને. જેના કારણે ઘરમાં નકારાત્મકતા આવે. દક્ષિણ તરફ મુખ રાખીને ટીવી જોવાથી સ્વભાવમાં ઉગ્રતા આવી શકે. નૈઋત્યમાં રસોડું છે અને પશ્ચિમ તરફ મુખ રાખીને રસોઈ કરવાની વ્યવસ્થા છે. નારીને તન મનનું સુખ ઓછું થાય. રસોઈનો સ્વાદ બદલાયા કરે તેથી આત્મવિશ્વાસ પણ ઓછો થાય.